Namangandagi shifoxonaga ming vatt quvvatga ega quyosh batareyalari o‘rnatildi

Namangan viloyati Pop tuman tibbiyot birlashmasining tug‘ruqxona bo‘limi jamoasi o‘tgan yili O‘zbekiston “Adolat” SDP siyosiy kengashi va “O‘zbekenergo” davlat-aksionerlik kompaniyasi birgalikda o‘tkazgan “Muqobil energiyaning eng faol targ‘ibotchisi” respublika ko‘rik-tanlovida muvaffaqiyatli qatnashdilar hamda faxrli ikkinchi o‘rinni egallab, quyosh batareyasi uskunalari bilan taqdirlandilar. Bu haqda Turkiston Press xabar bermoqda.

Yaqinda esa ushbu quyosh batareyalarining taqdimot marosimi bo‘lib o‘tdi. U Navro‘z ayyomi tantanalariga ulanib ketdi. Jamoa a’zolari va mehmonlarga bahoriy ne’matlar, shu jumladan, sumalak tortiq etildi. San’atkorlar ijrosidagi kuy-qo‘shiqlar davraga fayz kiritdi.
Quyosh batareyalari tantanali vaziyatda ishga tushirildi. Bu uskuna “Dashan-Nurjahon” Xitoy-O‘zbekiston qo‘shma korxonasi tomonidan ishlab chiqarilgan. Uskuna ming vatt quvvatga ega bo‘lib, yoritish chiroqlari bilan birga qator tibbiyot jihozlarini ham elektr energiyasi bilan ta’minlay oladi.
— Quyosh panellari elektr quvvati ta’minotidagi uzilishlarni bartaraf etish bilan birga anchagina mablag‘ni tejab qolish imkonini ham beradi, — deydi “Dashan-Nurjahon” QK vakili Ayubxon Issoqov. — Uskunalar havo ellik darajagacha isib, yigirma darajagacha sovuganda ham ishlayveradi. Chunki panellar o‘ta chidamli materiallardan tayyorlangan va o‘n besh yil benuqson ishlashiga kafolat bor. Faqat akkumulyator batareyalari har ikki yilda almashtirib turilsa kifoya.